20070628

Резолюция [1]

относно намаляването на бедността на дребните фермери в страните от АКТБ — по-специално в секторите плодове, зеленчуци и цветя

Съвместната Парламентарна Асамблея на страните от АКТБ-ЕС,

- на заседание в гр. Висбаден (Германия) от 25 до 28 юни 2007 г.,

- като взе предвид чл. 17.1 от своя правилник за дейност,

- като взе предвид целите на Споразумението за партньорство между държавите от АКТБ-ЕС, подписано в Котону на 23 юни 2000 г. в областта на улесняването на търговията и намаляването на бедността,

- като взе предвид доклада на Обединените нации за безопасността на хранителните продукти в развиващите се страни, представен от специалния докладчик на Обединените нации към Комисията на ООН по правата на човека през март 2002 г. [2],

- като взе предвид Декларацията от Кейптаун за бъдещи преговори между АКТБ-ЕС за нови споразумения за търговия,

- като взе предвид ангажимента, поет през 1996 г. на Световната среща на върха за храните за намаляване до 2015 г. наполовина на броя на недохранените хора, което далеч не се постига [3],

- като взе предвид декларацията на Обединените нации относно Целите на хилядолетието за развитие и поетото задължение за премахване на бедността [4],

- като взе предвид последователните доклади за човешкото развитие, изготвени по Програмата за развитие на Обединените нации,

- като взе предвид средносрочния преглед на Споразуменията за икономическо партньорство, изготвен от регионалните мрежи на организациите на фермерите от страните от АКТБ, публикуван на 10 декември 2006 г. [5], и настоящите преговори по Споразуменията за икономическо партньорство,

A. като има предвид, че съгласно доклада на УНКТАД от 2006 г. относно слаборазвитите страни броят на хората, живеещи в крайна бедност, се е увеличил повече от два пъти през последните тридесет години — от 138 милиона през 1960 г. на 334 милиона през 2000 г. — и ако сегашната тенденция се запази, броят на хората, живеещи с по-малко от 1 щатски долар на ден, ще се увеличи от 334 милиона на 471 милиона през 2010 г.,

Б. като има предвид, че гладът, недохранването и изключването на милиони хора от достъпа до храна са последици, между другото, от икономическите, селскостопански и търговски политики на правителствата, както в развиващите се, така и в индустриализираните страни,

В. като има предвид, че селското стопанство е основен икономически сектор за населението на повечето от страните от АКТБ; като се има предвид, че техните средства за препитание зависят от селскостопанското производство и свързаните с него дейности — изчислено е, че във всички държави от АКТБ 60 % от работещото население е заето в този сектор; като взе предвид, че 73 % от селското население в Африка се състои от дребни земеделски собственици, за които осигуряването на храната е най-голям приоритет,

Г. като има предвид, че биологичното разнообразие, устойчивото селско стопанство и безопасността на храните зависи именно от признаването на суверенитета на храните и политическите стратегии на страните от АКТБ, необходими за защитата на крехките икономически сектори, и индивидуалните и колективни права на фермерите от страните от АКТБ да съхраняват, разменят, разпространяват и подобряват семената с цел да се увеличи производството на храни,

Д. като има предвид, че повечето от дейностите в земеделското производство и износа на селскостопански продукти в страните от АКТБ се извършват основно от малки семейни ферми, които са много чувствителни към колебанията на цените,

Е. като има предвид, че по-голямата част от износа на селскостопански стоки от страните от АКТБ зависи от един или два непреработени продукта, които дават малка прибавена стойност на икономиката, и това прави техните икономики все по-уязвими,

Ж. като има предвид, че през последните 15 години цифрите на растежа за традиционния износ на селскостопански стоки, като например кафе, какао, обработени и необработени кожи, са малки за пазара на ЕС, за разлика от впечатляващия растеж (шест пъти) по отношение на нови стоки, като например цветя и бързото разширяване на пазарните ниши в справедливата търговия и органичните продукти, които показват, че притежават голям потенциал,

Намаляване на вътрешната подкрепа и увеличаване на вноса на евтини стоки

З. като има предвид, че програмите за преструктуриране, които се изпълняват от 1980 г. насам, доведоха до намаляване на държавните помощи за дребните фермери и производството на храни и спомогнаха за отслабването на местното земеделие,

И. като има предвид, че радикалните промени на политиката в селскостопанската система на страните от АКТБ включват премахване на контрола върху цените на влаганите средства и получаваните продукти от фермите, драстично намаляване на вносните тарифи, драстичното намаляване на държавните помощи за разширяване на селскостопанските дейности и ветеринарните услуги, премахването на организациите, контролирани изцяло или частично от държавата, извършващи маркетинг на селскостопанските стоки, и откриването на националните пазари за външна конкуренция,

Й. като има предвид, че усилията на местните фермери от страните от АКТБ се подбиват от вноса на основни продукти за вътрешна консумация, като например зърнени храни, мляко, месо, зеленчуци и преработени продукти,

Несправедливи условия за търговия

К. като има предвид, че икономиката на стоковите култури, неизбежно зависима от геоклиматичните условия и почвите, поставя населението на страните от АКТБ в много парадоксалното положение да произвеждат храни за международните пазари, а да внасят субсидирани основни хранителни продукти от богатите страни за задоволяване на своите местни нужди,

Л. като отбелязва, че приходите от износа от страните от АКТБ са намалели през последните десетилетия, въпреки тяхното абсолютно преимущество по отношение на тропическите продукти, като колебанията на цените на стоките за широко потребление са станали причина за рязко спадане на цените на тропическите продукти, като например кафето, какаото, палмовото масло и памука с 60 %, което има пагубно социално и икономическо въздействие върху населението на страните от АКТБ,

M. като има предвид, че преговорният процес, който сега протича по Споразумение за икономическо партньорство, е неправилен, особено по отношение на селскостопанския сектор, като се имат предвид огромните разлики в производителността и конкурентоспособността между шестте региона на страните от АКТБ и ЕС,

Н. като припомня, че търговските отношения между страните от АКТБ и ЕС се коренят в споразуменията от Яунде между предишните колониални власти и техните бивши колонии, които искаха да осигурят достъп за Европа до някои суровини, като предоставят на страните от АКТБ обезпечени пазари и добри експортни приходи на стабилна и предсказуема основа, по-специално съгласно протоколите за стоките за широко потребление,

Влиянието на изменението на климата

O. като има предвид, че съгласно Втория доклад на ООН за световните водни запаси от 2006 г. 75 % от населението на Африка живее в безводни или полусухи райони, а около 20 % — в райони с големи годишни климатични колебания,

П. като има предвид, че заключението на Доклада на хилядолетието за оценка на екосистемата е, че приблизително 60 % от световната екосистема, включително прясната вода и рибните запаси, се е влошила или се използва екологично нерационално; като има предвид, че в резултат на това най-много страдат най-бедните хора в света като най-уязвимите области са водата, селското стопанство, човешкото здраве, биоразнообразието и повишаващото се ниво на моретата,

Р. като има предвид, че се очаква наводненията и засушаванията да станат все по-често явление, което ще доведе до глад и широкоразпространено влошаване на социално-икономическото благосъстояние, най-вече в Африка, докато пък повишаването на нивото на моретата застрашава съществуването на някои тихоокеански острови,

С. като има предвид, че съгласно Четвъртия доклад за оценка на Междуправителствената група експерти за промените в климата от 2007 г. измененията на климата през следващите 50 години могат да попречат на постигането на Целите на хилядолетието за развитие като земеделската реколта в някои африкански страни има вероятност до 2020 г. да спадне с до 50 %, а доставките на питейна вода да станат недостатъчни в някои малки острови в Африка, Карибския и Тихоокеанския райони,

Въздействието на ХИВ/СПИН

Т. като има предвид, че съгласно изчисленията на Организацията по прехраната и земеделието (FAO) от 1985 г. насам от ХИВ/СПИН са починали 7 милиона селскостопански работници, а през следващите две десетилетия има вероятност в 25-те най-засегнати страни в Африка смъртните случаи да достигнат 16 и повече милиона,

У. като има предвид, че в десетте най-засегнати африкански страни се очаква работната сила да намалее с между 10 % и 26 %, което представлява много сериозна заплаха за здравето на хората и общественото и икономическо развитие на Африка, където земеделието има основна роля,

Ф. като има предвид, че ХИВ/СПИН засяга главно производителната работна сила като лишава засегнатите райони от техните производители на хранителни стоки и фермери и оголва селскостопанския сектор за поколения наред,

Х. като има предвид, че проблемите на дребното земеделско производство и ХИВ/СПИН са неразривно свързани, при положение че един устойчив сектор на дребно земеделие е от значение не само за предоставяне на средства за заплащане на антиретровирусните (AVR) лекарства, но също така и за осигуряване на балансирано и питателно хранене, необходимо за да се постигне ефект от лекарствата,

Ц. като има предвид, че трябва да бъдат разработени стратегии за справяне с проблемите (достъп до земеделски имот, кредит и лекарства) и нови инструменти за задоволяване на конкретните нужди на селското население, засегнато от пандемията, по-специално възрастните, жените и старите хора, отслабнали поради болест,

Селското стопанство като част от националната политика за развитие и сътрудничеството между страните от АКТБ и ЕС

Ч. като има предвид, че въпреки факта, че повечето от бедните хора в страните от АКТБ живеят в селските райони, нито националните правителства, нито политиката на ЕС за сътрудничество за развитие поставят като приоритетна задача развитието на селското стопанство и развитието на селските райони,

Ш. като има предвид, че съгласно 9-ия Европейски фонд за развитие (EDF) само 4 от 78-те страни от АКТБ са поставили селското стопанство като приоритетен сектор,

Щ. като има предвид, че 30,7 % от средствата, отпуснати от 9-ия Европейски фонд за развитие, са предназначени за програми за преструктуриране, 21,4 % за транспорт, а само 7 % за развитие на селските райони и 1,1 % за секторите, свързани конкретно със земеделието,

AA. като има предвид, че, въпреки че повечето от производителите са жени, не се дава признание за тяхната работа, а на техните конкретни потребности се отделя много малко внимание,

AБ. като има предвид, че по 10-ия Европейски фонд за развитие се избират само два основни сектора,

AВ. като има предвид, че достъпът до кредити е основен проблем за дребните фермери и това спъва тяхното развитие,

AГ. като има предвид, че на дребните фермери от по-необлагодетелстваните райони трябва да се дава приоритет, тъй като традиционно до тях не достигат земеделски помощи; като има предвид, че принципът на даване на субсидии и инвестиране в отдалечени и лишени от добри условия за живот райони е добре установен принцип в кохезионната политика на ЕС,

AД. като има предвид, че понастоящем ЕС е в процес на разработване на стратегия "Помощ за търговия", в резултат на която може да се увеличи помощта за дребните фермери,

1. Счита, че политиката на страните от АКТБ-ЕС за сътрудничество за развитие трябва да се основава на признаването на правото на страните от АКТБ да защитават тяхното селско стопанство, за да се гарантират прилични доходи за дребните фермери, да се увеличи местното производство и да се гарантира безопасността на храните, като същевременно това позволи откриването на селективни пазари, както беше случаят в Европа;

2. Счита, че борбата срещу бедността и рисковите храни трябва да се справи със структурните причини за бедността в развиващите се страни и съответно призовава за вземане на мерки за увеличаване на достъпа до земя, вода и източници на биоразнообразие и поощряване на политика на предоставяне на местна помощ за устойчиви малки селскостопански ферми;

3. Подкрепя Декларацията от Мапуто [6] на африканските държавни глави, в която се признава главната роля на селското стопанство в борбата срещу бедността и необходимостта да се увеличи с 10 % бюджетната помощ в този сектор;

4. Счита, че фермерските организации трябва да бъдат признати за важни участници в инициативите, отнасящи се до селскостопанския сектор, и трябва да бъдат включени в неправителствената група, с която ЕС се консултира редовно; по-специално счита, че интересите на дребните фермери трябва да бъдат адекватно представени;

Преориентиране на финансирането от ЕФР

5. Отправя искане както към държавите на ЕС, така и към страните от АКТБ да пренасочат своята политика като поставят селското стопанство в центъра на програмите на ЕФР, които да отчитат факта, че по-голямата част от бедните хора в страните от АКТБ живеят в селските райони;

6. Призовава ЕС да подкрепи структурните реформи на производството в бедните страни, които да пренасочат икономиката, зависеща от износа, към стратегии за устойчиво развитие в самите региони, като се отчитат действителните нужди на населението и които да се стремят към намаляване на зависимостта от индустриализираните страни, и които да изградят вътрешни и регионални пазари;

7. Подчертава, че е важно да се предоставят на разположение достатъчно финансови средства, за да се улесни спазването на нормите, като например изискванията за етикетирането, опаковката и здравните изисквания за продуктите, идващи от дребните фермери и изнасяни за регионални пазари и пазарите на ЕС, и да се организира подходящо обучение за фермерите;

8. Подчертава, че е важно да се поставят на разположение на дребните фермери, по-специално на жените, достатъчно финансови средства, за да могат те да правят инвестиции в подобряването на местните производствени процеси;

9. Препоръчва да се поставят на разположение повече финансови средства на организациите, обслужващи селските общности и производителите, като се предоставя финансиране от ЕФР съгласно Споразумението АКТБ-ЕС от Котону;

10. Призовава за помощ от ЕФР за преминаване към органично селско стопанство, където е възможно, и установяване на справедлива система на търговия в селското стопанство, когато е целесъобразно, за да се постигне дългосрочно устойчиво производство, както и да се увеличат приходите на фермерите на килограм продукция;

11. Призовава за помощ от ЕФР, за да се даде възможност за използване на модерни технологии за обезсоляване на морската вода и за подобряване качеството на водата във всички райони, където водата е недостатъчна;

12. Призовава за помощ от ЕФР за намаляване използването на капиталоемки пестициди и изкуствени торове в полза на по-устойчиви алтернативни източници на средства за подхранване на почвата и продукти, запазващи продуктите, приспособени към местните нужди;

13. Призовава нуждите на дребните фермери да станат приоритет в стратегическите политики за развитие в страните от АКТБ и ЕС, предвид на това, че те съставляват голям процент от фермерите на държавите от АКТБ и са особено уязвими;

Несправедливи условия за търговия

14. Счита, че някои от споразуменията за свободна търговия между неравностойни партньори са засилили бедността и влияят неблагоприятно върху безопасността на хранителните продукти и допринасят за влошаване на положението на някои страни от АКТБ, нетни вносители на хранителни продукти; призовава ЕС и държавите-членки да отчетат това положение при разпределението на средствата при пропорционалното увеличаване на официалната помощ за развитие в зависимост от изискванията за преструктуриране на търговията;

15. Отбелязва, че политиката на свободна търговия, очертана от дарителите, която включва драстично намаляване на вносните мита, доведе до увеличен внос на хранителни продукти в няколко африкански страни: вносът на ориз в Буркина Фасо е нараснал от 99000 тона през 1996 г. на 137000 тона през 2000 г., необработеният ориз местно производство е намалял от 111700 тона през 1997 г. на 66300 тона през 2001 г., а вносът на ориз в Камерун днес покрива 87 % от нуждите на населението за сметка на местните производители;

Споразуменията за икономическо партньорство и регионалната интеграция на страните от АКТБ

16. Призовава страните от АКТБ да постигнат стабилна, функционираща и допълваща се регионална интеграция преди да започне обсъждане на въпроса за споразумение за свободна търговия с ЕС и/или други и счита, че регионалната интеграция на страните от АКТБ трябва да бъде предпоставка за сключването на Споразумения за икономическо партньорство за развитие;

17. Отбелязва с изненада, че регионалните конфигурации за провеждане на преговори за Споразумение за икономическо партньорство не винаги отговарят на съществуващите регионални структури, в рамките на които работят понастоящем страните от АКТБ;

18. Призовава страните, участващи във водените в момента преговори за Споразумение за икономическо партньорство, да потвърдят, че задължението за запазване на предимствата, закрепени с гаранциите, предвидени в съществуващото търговско споразумение, се запазват и се спазват, така че никоя от страните от АКТБ да не бъде в по-неблагоприятно положение в бъдещите Споразумения за икономическо партньорство;

19. Счита, че настоящите преговори за свободна търговия съгласно Споразумението за икономическо партньорство може да поставят сериозна заплаха за местното производство в страните от АКТБ, ако те доведат до конкуренция между две селскостопански системи, които се различават много по отношение на производителността, политиката и предоставянето на субсидии от ЕС, и настоява ЕС да вземе под внимание становищата на местните власти;

20. Подчертава, че справедливата търговия между Севера и Юга изисква честно заплащане за ресурсите и селскостопанските продукти на развиващите се страни, т.е. цени, които отразяват вътрешните и външните разходи като се спазват минималните критерии за работните условия, заплатите на работниците и опазването на околната среда; настоява ЕС и страните от АКТБ да увеличат своята помощ за справедлива търговия в съответствие с ангажимента по чл. 23 (ж) на Споразумението от Котону;

21. Подчертава необходимостта от подкрепа на публичните и регионални процеси на развитие в страните от АКТБ; призовава местните структури и регионалните мрежи за производство и разпространение на селскостопанска продукция да бъдат укрепени;

22. Настоятелно призовава да бъдат разработени и да се използват общодостъпни инструменти за финансиране на финансово слаби производители; подчертава важното значение на програмите за отпускане на малки и средни заеми за насърчаване развитието на селските райони и подпомагане на местните производители, местните кооперативи и започване на бизнес, по-специално от жени;

Изменението на климата

23. Насочва вниманието към унищожителното въздействие на промените на климата върху уязвимите страни като мащабът на хранителните кризи, които се случват всяка година в Африка, се е увеличил трикратно от средата на осемдесетте години, а само през 2006 г. повече от 25 милиона са били изправени пред хранителни кризи;

24. Отбелязва, че проучване на Международната здравна организация (МЗО) от 2005 г. е установило пряка връзка между глобалната промяна на климата и нарастването на заболеваемостта от малария, недохранването и диарията, което подсказва, че болестите и други опасности за хората ще се увеличават по-бързо в Африка, защото липсват средства, за да се справя с тях;

25. Призовава страните от АКТБ и ЕС да поставят въпроса за промените в климата в основата на своите политики за стратегическо развитие и да обърнат сериозно внимание на заплахата от глобалното затопляне за производството на хранителни продукти, което докладът на ООН посочва, че може да спадне с 5 % до 2080 г., между 25 % и 40 % от естествените африкански хабитати биха могли също да бъдат загубени, а 30 % от крайбрежната инфраструктура разрушена;

26. Призовава ЕС да изпълни своята цел за гарантиране на максимално повишение на температурата с 2 градуса като необходимите разноски за инвестиции да бъдат поети от развитите страни;

27. Изисква да се извърши оценка на въздействието върху околната среда на споразуменията за либерализиране на търговията, за да се определят разходите за опазване на околната среда и тяхното въздействие върху безопасността на хранителните продукти, енергийните източници и глобалното затопляне;

Борба с ХИВ/СПИН

28. Изразява своята сериозна загриженост от потенциално вредното въздействие на ХИВ/СПИН върху устойчивото развитие в страните от АКТБ, и по-специално неговото въздействие върху селското стопанство, задоволяващо както нуждите на местното население, така и за търговски цели, поради намаляващата работна сила в селските райони и загубата на онези, които притежават знания за селското стопанство и квалифицираните работници, като в резултат на това ще се получи намаляване на производителността, намаляване на възможностите за заетост и несигурност на хранителните продукти;

29. Счита, че борбата срещу ХИВ/СПИН трябва да бъде поставена в центъра на вниманието на правителствата на страните от АКТБ и на политиките за развитие на ЕС, за да се справят с унищожителните последици от ХИВ/СРИН върху безопасността на хранителните продукти и обществено-икономическото развитие, а мерките за борба с ХИВ/СПИН трябва да бъдат съответно обвързани с програмите за развитие на селското стопанство и селските райони;

30. Счита, че високата цена на лекарствата за борба с ХИВ/СПИН и други лечими болести представлява сериозна заплаха за селскостопанското производство и развитието на земеделския сектор за страните от АКТБ;

Да подпомогнем селското стопанство и да вдъхнем на хората вяра в бъдещето

31. Подчертава, че политиките за структурни промени, водени от Международните финансови институции (IFI) и подкрепяни от ЕС от 1980 г. насам, които се основават само на икономическата дефлация чрез монетарни мерки, прилагането на принципите на пазарната икономика и по-малко държавно участие, не се покриват със задачата за намаляване на бедността;

32. Призовава за премахването на всички експортни субсидии на ЕС, тъй като те сериозно подкопават местното производство на храни;

33. В тази връзка приветства решението, взето от ЕС на конференцията на Световната търговска организация (СТО) в Хонконг през 2005 г. за премахване до 2013 г. на експортните субсидии за селското стопанство и настоява изпълнението на взетото решение да бъде изтеглено напред;

34. Призовава държавите-членки на ЕС и Европейската комисия да поемат ангажимент за решаване на въпроса със структурните причини за масовата миграция като променят своите настоящи политики, включително дъмпинга на продуктите на ЕС на пазарите на трети страни, за да дадат възможност на африканските страни да защитят и изградят техните икономики, да гарантират прилични доходи на своето население и по този начин да предоставят по-добри перспективи за в бъдеще;

35. Възлага на своите съпредседатели да предадат настоящата резолюция на Съвета на АКТБ-ЕС и на Европейската комисия.

[1] Приета на 28 юни 2007 г. в гр. Висбаден (Германия).

[2] Доклад (E/CN.4/2002/58) от Jean Ziegler, специален докладчик на ООН за правото на храна към Комисията на ООН по правата на човека.

[3] Римската декларация за безопасност на храните в световен мащаб, приета на Световната среща на върха на 13- 17 ноември 1996 г. в Рим, Италия.

[4] Резолюция 55/2 на Генералната асамблея на ООН, приета на 18 септември 2000 г., "Декларация на хилядолетието на Обединените нации".

[5] Средносрочен преглед на Споразуменията за икономическо партньорство (EPAs), независим принос на регионалната мрежа на фермерските организации, 10 декември 2006 г.

[6] Декларацията от Мапуто "Да изградим бъдещето си заедно", 4-а Среща на върха на държавните и правителствени глави на страните от Африка, Карибския и Тихоокеанския басейн, Мапуто, Мозамбик, 23 и 24 юни 2004 г. (ACP/28/010/04 final).

--------------------------------------------------